als_Latn dik_Latn sag_Latn
Sulmuesi me origjinë nga qyteti i Burrelit, por i lindur në Itali ka debutuar më 5 tetor të këtij viti në derbin ndaj Katanzaros
Andi TANKU
Është vetëm 16 vjeç dhe 8 muaj, por tashmë futbollisti shqiptar ka hyrë në historinë e skuadrës së futbollit të Rexhinës. Ador Gjuci është debutuesi i tretë në historinë e klubit italian, pas Kamilerit dhe Mestos. Sulmuesi shqiptar ka mundur të bëjë realitet dhe t’i gëzohet këtij suksesi në derbin e së dielës kundër Kozencës, fituar 3-0 nga Rexhina. Me këto fjalë e nis shkrimin e tij Xhanluka di Marxo, një ndër gazetarët më të njohur sportiv në Itali, i cili i kushtoi një artikull të veçantë talentin shqiptar, ndërsa vetë Gjuci i pyetur prej tij u shpreh: “Nuk kisha shpresë të debutoja në këtë përballje, por kur Insinje shënoi golin e dytë, mendova se mund të kisha një shans. Mundësi e cila nuk vonoi pasi Roberto trefishoi rezultatin dhe trajneri më tha të bëhesha gati për të hyrë në fushë. Ishte një ndjenjë që nuk mund ta përshkruaj dot me fjalë. Provova emocione të mëdha”.
Në fakt ishin disa minuta që pasuan festën e vendasve për triumfin në derbi dhe që Ador Gjuci vështirë se do ta harrojë ndonjëherë. E nëse vetë sulmuesi 16 vjeçar nuk do të harrojë eksperiencën e tij të parë me fanellën e Rexhinës, gazeta “Sport Ekspres” nuk ka si të harrojë dhe të lërë pa përmendur, lojtarë shqiptarë, të rinj të talentuar që kanë arritje të tilla në sportin dhe konkretisht në futbollin evropian, siç është rasti i Ador Gjucit. I kontaktuar nga gazeta, vetë sulmuesi tregohet modest për atë debutim dhe se për momentin i gëzohet vetëm faktit se ka bërë vetëm një hap drejt të ardhmes, e cila duket se do të jetë e ndritur për të. Në pamundësi për të folur rrjedhshëm gjuhën tonë, pasi vetë fakti që ka lindur në Itali i jep të drejtë që ta ketë më të lehtë të flasë në italisht, biseda nis dhe përfundon në gjuhë të huaj, por pyetjes se, nëse do të marrë një ftesë, që një ditë të luajë për Shqipërinë, a do ta pranonte, Gjuci pohon me plot gojën, këtë herë në gjuhën shqipe: “Jam shqiptar dhe ndihem krenar për këtë gjë, ndaj dëshiroj që në të ardhmen të vishem kuqezi”.
PROFILI- Në artikullin e tij, Xhanluka di Marxo nuk lë pa përmendur edhe familjen nga e cila rrjedh sulmuesi i ri i Rexhinës duke treguar edhe se futbolli është ëndrra e tij e hershme. I Lindur në Itali, por me nënshtetësi shqiptare, Ador Gjuci është djali i dy prindërve shqiptarë, emigruar prej vitesh në shtetin fqinj. Në fakt, për “Sport Ekspres”, Adori pranon se babai i tij është nga qyteti i Burrelit, ndërsa vetë ai e viziton shpesh Shqipërinë gjatë pushimeve verore. Futbolli është pasioni i tij i hershëm, ai çka i fal kënaqësi përtej çdo dëshire tjetër, ndrysa për debutimin me Rexhinën ndaj Katanxaros tregon: “Nuk mund të them se jam një fenomen. Përpiqem në maksimum të stërvitem dhe të bëj një jetë profesionisti, çka më ndihmon në fushën e lojës”. E në fakt, në vazhdim, nga ajo çka tregon Xhanluka di Marxo, opinione të dhëna për sulmuesin shqiptar nga drejtues klubesh dhe trajnerë moshash në Itali, Gjuci mund të shndërrohet në një fenomen.
INTERESIMI I EKIPEVE ITALIANE- Adori u rrit si lojtar te Sasoferrato, aty ku talenti i tij shpërtheu dhe u zhvillua me hapa gjigantë. I dhënë pas stërvitjes me përkushtim, shumë agjentë kërkojnë të kenë kontakte me të atin e tij, Aspritin për ta bërë të vetin talentin shqiptar, por edhe për ta inkuadruar atë në skuadrat profesioniste. Sipas asaj që mësojmë nga artikulli i Xhanluka di Marxos, 16-vjeçari zhvilloi disa provime, ndërsa ekipi i parë që i dha mundësinë për të shprehur potencialin e tij ishte Interi e më pas Juventusi, Milani, Empoli dhe Siena. Por në realitet ato që besuan më shumë te talenti i tij ishin Atalanta dhe Parma, por ata që bindën babanë dhe vetë Adorin ishin pikërisht këta të fundit, pasi përgjegjësi i ekipeve zinxhirë të kësaj skuadre, Palmieri iu tregoi atyre projektet e klubit verdheblu dhe mënyrën se si ata punonin me elementët e rinj. Por duhet pritur për të bërë këtë kalim, pasi si fillim duhet të sigurohej konvikti ku do të akomodohej Adori. Ndërkohë, Atalanta këmbëngul për të afruar talentin shqiptar, por ai që tërhiqet dhe trembet se mos largohet shumë nga i biri është pikërisht i ati, Aspriti, i cili kërkon një skuadër që të jetë afër regjionit ku ai banon. Parma kërkon që të presin edhe pak, por aftësitë e Adorit imponojnë shpejtësi për mbylljen e tratativave.
Kjo pasi nuk janë të vetmit në garë për të pasur në ekip “xhevahirin” shqiptar. Ata që e kuptojnë menjëherë se si është situata janë pikërisht Simone Xhaketa dhe Mauricio Severini, përkatësisht drejtori sportiv dhe “skauti” i Rexhinës që shkojnë për të parë nga afër Adorin në Sasoferrato. Mjaftojnë vetëm pak minuta në një mini-ndeshje gjatë një séance stërvitore për t’u dashuruar dhe për të kuptuar se sulmuesi shqiptar është një futbollist me të ardhme të ndritur, me një kapacitet të mrekullueshëm teknik, por edhe me mundësi reale për t’u përmirësuar shumë shpejt.
“Nuk vinte nga një sektor të skuadrave profesioniste, por zotëronte kualitet të lartë teknik, driblim dhe shpejtësi, por ajo që më la përshtypje pozitive ishte serioziteti i djaloshit dhe familjes së tij”, do të rrëfente Simone Xhaketa. Pas kësaj, Ador kishte një mundësi për të kaluar te Sampdoria, por babai i tij i qëndroi besnik fjalës së dhënë ndaj Rexhinës. Nis kështu aventura e talentin shqiptar me bluzën e kësaj skuadre, duke luajtur si sulmues krahu. Sezonin e shkuar, me skuadrën e të rinjve të Rexhinës shënoi 9 gola, ndërsa vetëm 8 ditë më parë, në 5 tetor, për Ador Gjucin erdhi momenti i shumëpritur prej tij: debutimi me skuadrën e madhe. Pas dëmtimit te Di Mikeles dhe Violës, sulmuesi shqiptar merr një ftesë për të qenë në stolin e rezervave në takimin kundër Kozenës, në derbin që fitoi 3-0 Rexhina, ku mes lojtarëve që festuan triumfin ishte edhe talenti 16 vjeçar.
KOMBËTARJA- Edhe pse Adori është në hapat e tij të parë si një futbollist profesionist, ajo që të bën kurioz është pikërisht çështja se cilën kombëtare do të zgjedhë, por dhe a i ka ardhur ndonjë interesim deri tani nga përfaqësuesit e FSHF-së, ose nga ata të Federatës Italiane. Për “Sport Ekspres”, Gjuci tregon: “Ndihem shqiptar dhe si i tillë, nëse do të më jepet mundësia do të luaj me fanellën kuqezi. Deri tani nuk kam pasur kontakte me asnjë nga përfaqësuesit e FSHF-së. Nëse do të më vinte një ftesë nga ekipet kombëtare të Shqipërisë do ta pranoja menjëherë”.
als_Latn fuv_Latn als_Latn als_Latn als_Latn als_Latn als_Latn als_Latn als_Latn